Gio Maria Camilleri

Gio Maria Camilleri, ġieli magħruf bħala Gio Marija Camilleri (27 ta' Mejju 1860 - 17 ta' Frar 1917) kien arkitett Malti. Huwa twieled il-Mosta u huwa magħruf għall-bini tal-Knisja Parrokkjali tal-Assunta, l-Imġarr.

 Trobbija u Edukazzjoni 
Huwa twieled nhar is-27 ta' Mejju 1860, iben Ġużeppi u Grazzja née Sant, u beda jattendi l-iskola primarja tal-Mosta. Wara dan, daħal is-Seminarju tal-Imdina iżda ma laħaqx patri u minflok beda jaħdem fuq ix-xogħol tal-bini flimkien ma ħutu.

Huwa kien miżżewweġ lil Marija Sammut, u flimkien kellhom sitt itfal.

 Karriera 
daqsminuri|Il-pont ta' fejn il-Kappella tal-Isperanza (ritratt meħud minn Richard Ellis bejn 1905 u 1919)
Gio Maria kien jaħdem bħala foreman mal-Gvern; il-proġetti li huwa mexxa f'din il-kariga jinkludu l-arkata ta' fejn il-Kappella tal-Isperanza fil-Mosta, li nbniet fl-1905.
daqsminuri|Il-knisja parrokkjali tal-Mellieħa
Flimkien ma wieħed minn ħutu Wiġi, ħadem bħala mgħallem u bennej fil-bini tal-knisja parrokkjali tal-Mellieħa.

 Il-bini tal-knisja parrokkjali tal-Imġarr 

Ir-raħal tal-Imġarr sar parroċċa nhar il-11 ta' Ottubru 1898, fejn dak iż-żmien il-popolazzjoni tal-lokalità kienet ta' madwar 581 persuna. Minħabba ż-żieda fil-popolazzjoni, nħass il-bżonn li tinbena knisja kbira f'dan ir-raħal. Il-kappillan ta' dak iż-żmien, Dun Ġlormu Chetcuti, talab lil Gio biex ifassal pjanta għal knisja fis-stil ta' dik tal-Madonna tal-Karmnu tal-Imdina. Huwa aċċetta li jagħmel dan bla ħlas, iżda xtaq li jkun hemm artal iddedikat lill-Madonna tal-Isperanza.

L-ewwel ġebla ta' din il-knisja tqiegħdet nhar it-2 ta' Ġunju 1912, u s-sur Camilleri kien kull nhar ta' ħadd imur jara x-xogħol sa meta marad u miet fl-1917. L-ewwel parti tal-knisja ġiet inawgurata mill-kappillan Chetcuti fl-1919, iżda l-bini tal-knisja kien komplut fl-1948, iktar minn tletin sena wara l-mewt tal-arkitett.daqsminuri|Il-knisja parrokkjali tal-Imġarr
 Referenzi 

Kategorija:Arkitetti Maltin
Kategorija:Twieldu fl-1860
Kategorija:Mietu fl-1917
Kategorija:Nies mill-Mosta